62007CJ0411
EUROOPA KOHTU OTSUS (viies koda)
2. oktoober 2008 (
*1
)
„Ühine tollitariifistik — Kombineeritud nomenklatuur — Tariifne klassifitseerimine — Rubriigid 8541, 8542 ja 8543 — Optronid”
Kohtuasjas C-411/07,
mille ese on EÜ artikli 234 alusel Hoge Raad der Nederlandeni (Madalmaad) 10. augusti 2007. aasta otsusega esitatud eelotsusetaotlus, mis saabus Euroopa Kohtusse, menetluses
X BV
versus
Staatssecretaris van Financiën,
EUROOPA KOHUS (viies koda),
koosseisus: koja esimees A. Tizzano, kohtunikud M. Ilešič (ettekandja) ja J.-J. Kasel,
kohtujurist: Y. Bot,
kohtusekretär: vanemametnik M. Ferreira,
arvestades kirjalikus menetluses ja 25. juuni 2008. aasta kohtuistungil esitatut,
arvestades kirjalikke märkusi, mille esitasid:
—
X BV, esindajad: advokaadid H. de Bie ja E. Zietse,
—
Madalmaade valitsus, esindajad: C. Wissels ja C. ten Dam,
—
Euroopa Ühenduste Komisjon, esindaja: G. Wilms, keda abistas advokaat R. de Bree,
arvestades pärast kohtujuristi ärakuulamist tehtud otsust lahendada kohtuasi ilma kohtujuristi ettepanekuta,
on teinud järgmise
otsuse
1
Eelotsusetaotlus puudutab nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, lk 1; ELT eriväljaanne 02/02, lk 382) I lisas (muudetud komisjoni . aasta määrusega (EÜ) nr 1832/2002; EÜT L 290, lk 1) sisalduva kombineeritud nomenklatuuri (edaspidi „KN”) rubriikide 8541, 8542 ja 8543 tõlgendamist.
2
Eelotsusetaotlus esitati kohtuvaidluse raames, mis toimus Madalmaade õiguse alusel asutatud äriühingu – mida eelotsusetaotluse esitanud kohus nimetab „X BV” (edaspidi „X”) – ja Staatssecretaris van Financiëni (Madalmaade rahanduse riigisekretär) vahel ning mille esemeks on optronite tariifne klassifitseerimine.
Õiguslik raamistik
3
Määrusega nr 2658/87 kehtestatud KN tugineb kaupade kirjeldamise ja kodeerimise ülemaailmsele harmoneeritud süsteemile (edaspidi „HS”), mille töötas välja Tollikoostöö Nõukogu, nüüd Maailma Tolliorganisatsioon, ning mis jõustati 14. juunil 1983 Brüsselis sõlmitud rahvusvahelise konventsiooniga ja kiideti Euroopa Ühenduse nimel heaks nõukogu . aasta otsusega 87/369/EMÜ (EÜT L 198, lk 1; ELT eriväljaanne 02/02, lk 288). KN-iga on üle võetud HS-i rubriigid ja kuuekohalised alamrubriigid; ainult seitsmes ja kaheksas number tähistavad KN-i enda alljaotisi.
4
Põhikohtuasja asjaolude asetleidmise ajal kehtinud KN-i versioon on esitatud määruse nr 1832/2002 I lisas..
5
KN-i XVI jaotis sisaldab kahte gruppi, millest grupp 85 kannab pealkirja „elektrimasinad ja -seadmed, nende osad; helisalvestus- ja taasesitusseadmed, telepildi ja -heli salvestus- ja taasesitusseadmed, nende osad ja tarvikud”. See grupp sisaldab järgmisi rubriike ja alamrubriike:„8541Dioodid, transistorid jms pooljuhtseadised; valgustundlikud pooljuhtseaded (sh fotogalvaanilised elemendid, mooduliteks ühendatud või ühendamata, paneelideks monteeritud või monteerimata); valguskiirgusdioodid; kokku monteeritud piesoelektrilised kristallid:[…]854140
–
Valgustundlikud pooljuhtseadised (sh fotogalvaanilised elemendid, mooduliteks ühendatud või ühendamata, paneelideks monteeritud või monteerimata); valguskiirgusdioodid:
85414010
– –
Valguskiirgusdioodid, sh laserdioodid
85414090
– –
Muud
[…]8542Integraallülitused ja mikrolülitused:85421000
–
Kaardid, mis sisaldavad elektroonilist integraallülitust (kiipkaardid)
–
Monoliitsed integraallülitused:
854221
– –
Digitaalsed:
[…]854229
– –
Muud:
[…]85422960
– – – –
Juhtlülitused
85422970
– – – –
Liideselülitused; juhtimisfunktsioone täitvad liideselülitused
[…]8543Mujal selles grupis nimetamata elektriseadmed, mis täidavad iseseisvaid tööoperatsioone:[…]854389
– –
Muud:
[…]85438995
– – – –
Muud
[…]”
6
Märkused 2 ja 5 KN-i XVI jaotise kohta täpsustavad:
„2.
Masinaosad vastavalt käesoleva jaotise märkusele 1 ja grupi 84 märkusele 1, samuti grupi 85 märkusele 1 (välja arvatud rubriikide 8484, 8544, 8545, 8546 ja 8547 masinaosad), klassifitseeritakse järgmiste reeglite kohaselt:
a)
osad, mis on grupi 84 või 85 mis tahes rubriikides (peale rubriikide 8409, 8431, 8448, 8466, 8473, 8485, 8503, 8522, 8529, 8538 ja 8548) kirjeldatud kaupadena, klassifitseeritakse igal juhul vastavatesse rubriikidesse;
b)
muud osad, mida kasutatakse üksnes või peamiselt ühes kindlas masinas või mitmes sama rubriigi masinas (kaasa arvatud rubriikide 8479 ja 8543 masinad), klassifitseeritakse koos nende masinatega või asjakohasesse rubriiki 8409, 8431, 8448, 8466, 8473, 8503, 8522, 8529 või 8538. Seevastu osad, mis on võrdväärselt sobivad kasutamiseks rubriikide 8517 ja 8525–8528 toodetega, klassifitseeritakse rubriiki 8517;
c)
kõik muud osad klassifitseeritakse rubriiki 8409, 8431, 8448, 8466, 8473, 8503, 8522, 8529 või 8538, olenevalt sellest, milline on asjakohaseim, sellise puudumisel rubriiki 8485 või 8548.
[…]
5.
Käesolevates märkustes tähistab termin „masin” [mõiste „masin” asemel on edaspidi kasutatud täpsemat vastet „seade”] gruppide 84 või 85 mis tahes rubriigis käsitletud masinat, seadmestikku, mehhanismi, aparaati või seadet.”
Põhikohtuasi ja eelotsuse küsimused
7
2003. aasta jooksul väljastas Inspecteur van de Douane (edaspidi „tolliinspektor”) X-le optronite kohta neliteist siduvat tariifiinformatsiooni.
8
Nagu nähtub kohtutoimikust, on optronid seadised, mille ülesandeks on võimaldada galvaanilist eraldamist. Galvaaniline eraldamine on isoleerimine, mis takistab igasuguse otsese elektrivoolu kõrvutiasetsevate elektrooniliste lülituste vahel. Optron võimaldab sellist eraldamist saatva ja vastuvõtva vooluahela vahel, muundades esmalt saadetavad elektrisignaalid valgusdioodi („light emitting diode”; edaspidi „LED”) abil valgussignaalideks, mille fotodetektor (mille moodustab fotodiood või fototransistor) muundab hiljem vastuvõtvas lülituses elektrisignaalideks. Optron sisaldab lisaks LED-ile ja fotodetektorile alati ka plastkilet, mis on kõrge elektritakistusega, kuid laseb läbi valgussignaale. Niimoodi kantakse elektrilised signaalid ühest vooluallikast teise, ilma et vooluahelad oleksid üksteisega elektriliselt ühendatud.
9
Teatavad optronid, mille hulka kuuluvad ka X-i poolt turustatavad, sisaldavad veel ühte integraallülitust, mis stabiliseerib ja võimendab väljuvaid elektrisignaale.
10
Eelkirjeldatud osad on asetatud plastikust korpusesse.
11
Optronid on mõeldud laiaulatuslikuks kasutamiseks erinevate aparaatide ja instrumentide koosseisus, eelkõige sideseadmetes, arvutite riistvaras ja tööstuslikes seadmetes.
12
X-le väljastatud siduva tariifiinformatsiooni kohaselt kuuluvad üksteist tüüpi optronit KN-i alamrubriiki 85414090, üks alamrubriiki 85422960 ja kaks alamrubriiki 85422970.
13
Tolliinspektor tunnistas 17. novembri 2004. aasta korraldusega siduvad tariifiinformatsioonid kehtetuks, kuna ta jõudis järeldusele, et kõik vaidlusalused tooted kuuluvad KN-i alamrubriiki 85438995. Nimetatud otsust ei muudetud ka X-i vaide alusel.
14
Rechtbank te Haarlem (esimese astme kohus) jättis 22. detsembri 2005. aasta otsusega viimatinimetatud otsuse peale esitatud hagi rahuldamata. Kohus leidis, et optronid on seadmed, mis täidavad iseseisvaid tööoperatsioone ning kuuluvad KN-i alamrubriiki 85438995.
15
Kuna X leidis, et optroneid ei saa mingil juhul lugeda kuuluvaks rubriiki 8543, esitas ta kassatsioonkaebuse Hoge Raad der Nederlandenile (Madalmaade ülemkohus).
16
Hoge Raad der Nederlanden juhib tähelepanu sellele, et optronid sisaldavad koostisosasid, mida on nimetatud KN-i rubriigis 8541. Kohus küsib, kas rubriiki 8541 klassifitseerimine on võimalik ka siis, kui optronid on lisaks varustatud lülitusega, mis stabiliseerib ja võimendab väljuvaid elektrisignaale.
17
Neil asjaoludel otsustas Hoge Raad der Nederlanden menetluse peatada ja esitada Euroopa Kohtule järgmised eelotsuse küsimused:
„1.
Kas plastikust korpuses optoelektroonilisi lülitusi, mis sisaldavad lisaks [LED-ile], plastikkilele ja fotodetektorile ka võimendilülitust ja mis on muu hulgas mõeldud kasutamiseks sideseadmete ja arvutite riistvaras, elektroonilistes tarbekaupades ja tööstuslikes seadmetes, saab käsitleda elektriseadme, elektrilise aparaadi või elektrilise instrumendina kombineeritud nomenklatuuri rubriigi 8543 tähenduses?
2.
Juhul kui tegemist on seadme osaga, siis: kas kombineeritud nomenklatuuri rubriigis 8541 kasutatud mõistet „valgustundlikud pooljuhtseadised, sh mooduliteks ühendatud või ühendamata, paneelideks monteeritud või monteerimata fotogalvaanilised elemendid”, tuleb tõlgendada nii, et see hõlmab ka eespool kirjeldatud optoelektroonilisi lülitusi, või tuleb eelpool kirjeldatud kaupa käsitleda võimendilülituse olemasolu tõttu kombineeritud nomenklatuuri rubriiki 8542 kuuluva elektroonse integraallülitusena?”
Eelotsuse küsimused
18
Oma küsimustega, mida on sobilik uurida koos, soovib eelotsusetaotluse esitanud kohus sisuliselt teada saada, kas võimendilülitust sisaldav optron tuleb klassifitseerida KN-i rubriiki 8541 kui valgustundlik pooljuhtseade, KN-i rubriiki 8542 kui elektrooniline integraallülitus või KN-i rubriiki 8543 kui elektriseade, mis täidab iseseisvaid tööoperatsioone.
19
X-i arvates tuleb optronid, sh ka sellised, mis sisaldavad võimendilülitust, klassifitseerida KN-i rubriiki 8541. Euroopa Ühenduste Komisjon jagab seda seisukohta. Seevastu Madalmaade valitsus on seisukohal, et optron, mis ei koosne üksnes LED-ist ja fotodioodidest, vaid ka integreeritud võimendilülitusest, kuulub KN-i rubriiki 8543.
20
Tuleb meenutada, et õiguskindluse ja kontrolli lihtsuse huvides peab kaupade tariifse klassifitseerimise otsustavat kriteeriumi üldjuhul otsima kaupade objektiivsete tunnuste ja omaduste hulgast, nii nagu need on määratletud KN-i rubriigi sõnastuses ning selle jaotise või grupi märkustes (18. detsembri 1997. aasta otsus kohtuasjas C-382/95: Techex, EKL 1997, lk I-7363, punkt 11; . aasta otsus liidetud kohtuasjades C-208/06 ja C-209/06: Medion ja Canon Deutschland, EKL 2007, lk I-7963, punkt 34, ja . aasta otsus kohtuasjas C-165/07: Ecco Sko, EKL 2008, lk I-4037, punkt 27).
21
KN-i rubriik 8541 puudutab nimelt valgustundlikke pooljuhtseadiseid. Nagu nähtub eelotsusetaotlusest ning Euroopa Kohtule esitatud märkustest, on optronite puhul vaieldamatult tegemist selliste seadisega.
22
Lisaks on Madalmaade valitsus oma kirjalikes märkustes kinnitanud, et optronid, millele ei ole lisatud lülitust, tuleb klassifitseerida KN-i rubriiki 8541. Vaid juhul, kui optron sisaldab integraallülitust, ei ole sellesse rubriiki klassifitseerimine enam võimalik. Optroneid, mis sisaldavad integraallülitust, mis stabiliseerib ja võimendab väljuvaid elektrisignaale, ei ole võimalik käsitada lihtsalt valgustundlike pooljuhtseadistena.
23
Selles osas tuleb märkida, et optronite tariifne klassifitseerimine ei tohiks erineda sõltuvalt asjaolust, kas optron sisaldab integreeritud võimendilülitust või mitte. Vaidlust ei ole küsimuses, et sellise lülituse lisamine optronile on väga levinud tehnika, mille eesmärgiks on vaid tagada tõhus signaalide edastamine. Selle lülituse olemasolu ei muuda seega oluliselt optroni iseloomu ega omadusi valgustundliku pooljuhtseadisena.
24
Eelnimetatud kaalutlustest tuleneb, et optronid kuuluvad KN-i rubriiki 8541 ka siis, kui nad sisaldavad võimendilülitust.
25
Kuna peale selle ei vaidlustata, et optronid on valgustundlikud pooljuhtseadised, tundub nende klassifitseerimine KN-i rubriiki 8541 käesoleva otsuse punktis 8 toodud tunnuseid arvestades spetsiifilisem ning sobivam kui klassifitseerimine KN-i rubriiki 8542.
26
Vastupidiselt Madalmaade valitsuse seisukohale ei saa kokkuvõttes optroneid – olenemata nende täpsest koostisest – klassifitseerida KN-i rubriiki 8543.
27
Viimatinimetatud rubriiki kasutatakse üksnes juhul, kui teisi KN-i grupi 85 rubriike ei saa kohaldada. Käesoleva otsuse punktist 24 nähtub aga, et optronid kuuluvad KN-i rubriiki 8541 ka siis, kui nad sisaldavad võimendilülitust.
28
Igal juhul võib optroneid klassifitseerida KN-i rubriiki 8543 üksnes juhul, kui nad täidavad iseseisvaid tööoperatsioone. Tuleb märkida, et nad on vaadeldavad pigem seadmete osana kui „elektriseadmetena, mis täidavad iseseisvaid tööoperatsioone,” KN-i rubriigi 8543 mõttes. See tähendab – nagu eelotsusetaotluse esitanud kohus on leidnud ning X on esile toonud –, et optronid ei saa iseseisvalt funktsioneerida ilma elektriseadmeteta, mille jaoks nad on mõeldud.
29
Nagu nähtub ka KN-i XVI jaotise märkuse 2 punktist a, tuleb seadme osad, mis kujutavad endast KN-i gruppi 84 või 85 (käesoleval juhul rubriiki 8541) kuuluvad kaupu, klassifitseerida sellesse rubriiki olenemata sellest, milliste seadmete jaoks nad on mõeldud. Küll märgib XVI jaotise märkuse 2 punkt b, et osad, mida kasutatakse üksnes või peamiselt ühte kindlasse rubriiki kuuluvates seadmetes, klassifitseeritakse nende seadmetega samasse rubriiki. Seda reeglit ei saa siiski kohaldada optronitele, kuna need on mõeldud erinevate seadmete, mitte täiendava seadmete kategooria jaoks KN-i rubriigi 8543 mõttes („Mujal selles grupis nimetamata elektriseadmed, mis täidavad iseseisvaid tööoperatsioone”).
30
Kõiki eelnevaid kaalutlusi silmas pidades tuleb eelotsusetaotlusele vastata, et KN-i tuleb tõlgendada nii, et optron kuulub rubriiki 8541 sõltumata sellest, kas ta sisaldab võimendilülitust või mitte.
Kohtukulud
31
Kuna põhikohtuasja poolte jaoks on käesolev menetlus eelotsusetaotluse esitanud kohtus poolelioleva asja üks staadium, otsustab kohtukulude jaotuse siseriiklik kohus. Euroopa Kohtule märkuste esitamisega seotud kulusid, v.a poolte kohtukulud, ei hüvitata.
Esitatud põhjendustest lähtudes Euroopa Kohus (viies koda) otsustab:
Nõukogu 23. juuli 1987. aasta määruse (EMÜ) nr 2658/87 tariifi- ja statistikanomenklatuuri ning ühise tollitariifistiku kohta I lisas (mida on muudetud komisjoni . aasta määrusega (EÜ) nr 1832/2002) sisalduvat kombineeritud nomenklatuuri tuleb tõlgendada nii, et optron kuulub rubriiki 8541 sõltumata sellest, kas ta sisaldab võimendilülitust või mitte.
Allkirjad
(
*1
)	Kohtumenetluse keel: hollandi.